钦定古今图书集成/明伦汇编/氏族典/第137卷 > 《四川总志》 > 文天祥
## 钦定古今图书集成/明伦汇编/氏族典/第137卷 > 《四川总志》 > 文天祥

按《宋史文天祥传》，“天祥字宋瑞，又字履善，吉之吉水
人也。体貌丰伟，美晳如玉，秀眉而长目。自为童子时，
见学宫所祠欧阳修、杨邦乂、胡铨像，即欣然慕之。年
二十举进士，对策集英殿。时理宗在位久，政理浸怠，
天祥以法天不息”为对，帝亲拔为第一。寻丁父忧归。
开庆初，元兵伐宋，宦官董宋臣说上迁都，天祥时入
为宁海军节度判官，上书“乞斩宋臣以一人心”，不报，
即自免归。后稍迁至刑部郎官。宋臣复入为都知，天
祥又上书极言其罪，亦不报。出守瑞州，改江西提刑，
迁尚书左司郎官，累为台臣论罢，除军器监兼权直
学士院。贾似道不乐使，台臣张志立劾罢之。咸淳九
年，起为湖南提刑。十年，改知赣州。德祐初，江上报急，
诏天下勤王，天祥捧诏涕泣，使陈继周发郡中豪杰，
并结溪峒蛮，有众万人。事闻，以江西提刑、安抚使召
入卫。天祥性豪华，平生自奉甚厚，声伎满前。至是，痛
自贬损，尽以家赀为军费。八月，天祥提兵至临安，除
知平江府。元兵破常州，入独松关，召天祥弃平江，守
馀杭。明年正月，除知临安府，未几，除枢密使，寻除右
丞相兼枢密使。使如军中请和，与元丞相伯颜抗论
《皋亭山》，丞相怒，拘之。天祥夜亡，汎海至温州，闻益王
未立，乃上表劝进。以观文殿学士、侍读召，至福，拜右
丞相。寻与陈宜中等议不合，七月，乃以同都督出江
西，遂行，收兵入汀州。至元十四年正月，元兵入汀州，
天祥遂移漳州，乞入卫。江西宣慰使李恒将兵攻天
祥于兴国，天祥不意恒兵猝至，乃引兵走即邹㵯于
永丰。㵯兵先溃，恒穷追，天祥妻妾子女皆见执。天祥
逸去，收残兵，奔循州，驻南岭。黎贵达潜谋降，执而杀
之。至元十五年三月，进屯丽江浦。六月，入船澳，益王
殂、卫王继立。天祥上表自劾，乞入朝，不许。八月，加天
祥少保、信国公。军中疫且起，兵士死者数百人，天祥
惟一子与其母皆死。十一月，进屯潮阳县。潮州盗陈
懿、刘兴数叛附，为潮人害。天祥攻走懿，执兴诛之。十
二月，趋南岭。邹㵯、刘子俊又自江西起兵来，再攻懿
党，懿乃潜遁。元帅张弘范兵济潮阳，天祥方饭五坡
岭，张弘范兵突至，众不及战，天祥仓皇出走，千户王
惟义前执之。至潮阳，见弘范，左右命之拜，不拜，弘范
遂以客礼见之，与俱入厓山。厓山破，弘范遣使护送
天祥至京师。天祥在道不食八日不死，即复食至燕。
时世祖皇帝多求才，遣王绩翁谕旨，天祥终不屈。至
元十九年，召入，谕之曰：“汝何愿？”天祥对曰：“天祥受宋
恩为宰相，安事二姓！愿赐之一死足矣。”然犹不忍，遽
麾之退，言者力赞从之。天祥临刑，从容南乡拜而死，
年四十七。